**Ústavný vývoj v SR**

Ústava Slovenskej Republiky prešla svojím vývojom, ktorý súvisí s jednotlivými štátnymi zriadeniami, ktorých bolo naše súčasné územie súčasťou.

* **V rokoch 1848 – 1918** bolo územie Slovenska súčasťou Rakúsko – Uhorskej monarchie, kde platila ústava vyhlásená rozhodnutím cisára. Je známa aj ako **„ústava absolutistického Rakúska“**.
* V rokoch **1918 – 1920** platilo takzvané **„ústavné provizórium“**. Znamená to, že ústava sa v tomto období formovala, keďže vznikol nový štátny útvar ČSR a platila istá forma provizórnej (dočasnej) ústavy.
* **29. február 1920** bola vyhlásená „**Ústavná listina Československej republiky“**a ústavné provizórium skončilo. Ústava z roku 1920 bola vypracovaná podľa vzoru francúzskej, americkej a weimarskej (nemeckej) ústavy. Platila až do roku 1939.

Nový štát sa stal parlamentnou demokraciou, republikou s dôsledným rozdelením zákonodarnej, výkonnej a súdnej moci.

**Národné zhromaždenie**, ako najvyšší zákonodarný orgán sa skladal z **dvoch komôr – senátu a poslaneckej snemovne.** Snemovňu s 300 poslancami volili vo všeobecných, tajných a priamych voľbách občania starší ako 21 rokov. 150 členný senát volili občania starší ako 26 rokov. Senátor musel mať najmenej 45, poslanec 30 rokov. Po prvý krát mali **volebné právo aj ženy**.

**Na čele štátu** stál parlamentom volený **prezident** na obdobie 7 rokov s rozsiahlymi právomocami. **Prezident menoval vládu**, ktorá však bez podpory väčšiny v parlamente nemohla vládnuť. S výnimkou krátkych prechodných období, tzv „úradníckych vlád“ mala medzivojnová republika koaličné vlády.

Vláda **mala vo svojich rukách výkonnú moc.**

Ústava **rušila všetky šľachtické výsady** a zaviedla formálnu**rovnosť pred zákonom.** Ustanovovala **slobodu**osobnú, domovú, tlačovú, zhromažďovaciu, slobodu náboženstva, prejavu a mienky. Zaručovala **právo na súkromné** **vlastníctvo**, ktoré bolo možné obmedziť len zákonom, a to pri vyrovnaní príslušnou náhradou. Podľa zmluvy zo Saint Germain obsahovala ústava aj články o **ochrane menšín** a to rasových, náboženských i národnostných. Zabezpečovala príslušníkom menšín rovnaké občianske a politické práva, prístup do verejných služieb, používanie materinského jazyka atď. Ochrana menšín sa však nevzťahovala na celé skupiny obyvateľstva, ale len na jednotlivých občanov.

Štátnym jazykom prvej ČSR bol „**jazyk československý**“; ktorý sa mal používať v dvoch zneniach – českom a slovenskom.

**Idea politického čechoslovakizmu** vychádzala z predstavy, že ČSR je štátom jedného československého národa.

* **21. júl 1939** – bola prijatá **„ústava Slovenskej republiky“.** Vznikla  podľa vzoru Talianska a Portugalska. Bola to ústava smerujúca ku kresťanským hodnotám, ale zároveň obsahovala aj zákony, ktoré riešili tkz. „židovskú problematiku“.

**Podľa Ústavy SR bola:**

* **Slovenská republika** – autoritatívny režim.
* **Zákonodárna moc** – **snem**, ktorý mal 80 poslancov volených na 5 rokov.
* **Prezident** – volený poslancami snemu na obdobie 7 rokov. Prezident mal právo zvolávať a rozpúšťať snem, menovať a prepustiť členov vlády, podpisovať zákony a nariadenia, so súhlasom snemu vypovedať vojnu a uzatvoriť mier.
* **Výkonná moc – vláda –** bola menovaná prezidentom. Tvorili ju predseda a osem ministrov.
* **Štátna rada –** inštitúcia, ktorá mal 10 členov, menovaných prezidentom. Mala právomoc: trestne stíhať prezidenta, členov vlády, rozhodovať o strate poslaneckého mandátu, podávať návrhy zákonov.
* **Ústava zavádzala aj stavovský systém** – občania sa mali združovať do šiestich stavov: 1. Poľnohospodárstvo, 2. Priemysel, 3. Obchod, 4. Peňažníctvo a poisťovníctvo, 5. Slobodné povolania, 6. Verejní zamestnanci a osvetoví pracovníci. (Tento systém sa do praxe nezaviedol – **1942** – nahradila ho **Slovenská pracujúca pospolitosť**, v ktorej začali pôsobiť záujmové združenia s povinným členstvom).
* **Hlinková slovenská ľudová strana –** jediná slovenská strana, pomocou ktorej sa mohli Slováci zúčastniť na štátnej moci. To isté platilo pre politické strany nemeckej a maďarskej menšiny.
* **V štáte pôsobili aj jednotné mládežnícke a polovojenské organizácie, náboženské spolky a organizácie:** Hlinková mládež, Hlinková garda, Združenie katolíckej mládeže, Združenie evanjelickej mládeže.
* **Režim Slovenskej republiky sa opieral aj o služby tajnej polície - Ústredie štátnej bezpečnosti –** zameriavalo sa na odhaľovanie jednotlivcov a skupín pracujúcich v ilegalite, na odhaľovanie špionáže zo strany iných štátov a pod.

Táto ústava platila do roku 1945.

* **V roku 1945** bola opätovne obnovená ČSR a až do roku 1948 **platila ústava z roku 1920**.
* **9. máj 1948** – schválená **nová ústava**, ktorá neobsahovala delenie politickej moci. Československo sa stáva ľudovodemokratickou republikou.

Národné zhromaždenie je najvyšším zákonodarným orgánom.

Ústava proklamovala právo na slobodu prejavu, vyznania, petičné právo, nezávislé súdnictvo a nedotknuteľnosť súkromného vlastníctva, sociálne práva- právo na prácu, vzdelanie a odpočinok

Ústavný súd nebol zriadený.

Zdrojom moci bol ľud zastupovaný komunistickou stranou.

* **11. júl 1960** -  **prijatá „socialistická ústava“,** ktorá bola napísaná v duchu marxisticko-leninistickej ideológie.

Ústava deklarovala, že socializmus v ČSR je dobudovaný; vedúcu úlohu v štáte má iba Komunistická strana Československá ; zmenil sa názov štátu a štátne symboly; nový názov štátu: Československá socialistická republika.

* **1968** ústava bola doplnená o **zákon o československej federácií** – upravoval pomery medzi Českom a Slovenskom (formálny zákon – v praxi sa neuplatnil).
* **V roku 1989** (po nežnej revolúcií) sa z tejto ústavy vypustili slová o vedúcej funkcií komunistickej strany.
* **V roku 1991** bola prijatá **Listina základných práv a slobôd** – ktorá sa stala súčasťou ústavy. Táto listina transformovala ústavu na západoeurópsky typ ústav. Riešila ochranu zmenu právneho poriadku, ukotvila právo na súkromný majetok a na jeho ochranu, humanizovala trestné právo – bol zrušený trest smrti, zmenilo sa postavenie súdov, polície, notárstva, advokácie a prokuratúry.
* **V roku 1992 (1. 9. 1992)** bola v Národnej rade Slovenskej republiky prijatá **ústava samostatnej Slovenskej republiky**. Táto nadobudla účinnosť od 1. 1. 1993. Táto ústava s malými zmenami **platí dodnes**.

**Československí prezidenti:**

1. Tomáš Garrique Masaryk (1918 – 1935)
2. Edvard Beneš (1935 – 1948)
3. Emil Hácha (1938 – 1945 – iba český prezident)
4. Jozef Tiso (1939 – 1945 - prezident Slovenskej republiky)
5. Klement Gottvald (1948 – 1953)
6. Antonín Zápotocký (1953 – 1957)
7. Antonín Novotný (1957 – 1968)
8. Ludvík Svoboda (1968 – 1975)
9. Gustáv Husák (1975 – 1989)
10. Václav Havel (1989 – 1992)

**Slovenskí prezidenti:**

1. Michal Kováč (1993 - 1998)
2. Rudolf Schuster (1999 – 2004)
3. Ivan Gašparovič (2004 – 2014)
4. Andrej Kiska (2014 - 2019)
5. Zuzana Čaputová (2019 - )

**Predsedovia vlády Slovenskej republiky:**

1. Vladimír Mečiar (1993 – 1994)
2. Jozef Moravčík (1994 – 1994)
3. Vladimír Mečiar (1994 – 1998)
4. Mikuláš Dzurinda (1998 - 2006)
5. Robert Fico (2006 – 2010)
6. Iveta Radičová (2010 - 2012)
7. Robert Fico (2012 - 2018)
8. Peter Pellegríni (2018 – 2020)
9. Igor Matovič (2020 - 2021)
10. Eduard Héger (2021 - )